Številka: 35301-1/2023/7

Datum: 18. 7. 2023

**DOPOLNITVE**

**PROGRAMA DELA**

**DRŽAVNE GEODETSKE SLUŽBE**

**ZA LETO 2023**

V Programu dela državne geodetske službe za leto 2023, ki ga je Vlada Republike Slovenije sprejela s sklepom št. 35301-1/2023/4 z dne 6. 4. 2023, se v poglavju 2. PROGRAM DELA DRŽAVNE GEODETSKE SLUŽBE ZA LETO 2023 za točko B. Naloge Geodetskega inštituta Slovenije za leto 2023 s področja dela drugih resorjev doda nova točka C. Naloge Geodetskega inštituta Slovenije na projektu Zeleni slovenski lokacijski okvir (GreenSLO4D), ki se glasi:

**»C. Naloge Geodetskega inštituta Slovenije na projektu Zeleni slovenski lokacijski okvir (GreenSLO4D)**

V letu 2023 je ena ključnih usmeritev Geodetske uprave RS tudi aktivno izvajanje aktivnosti v projektu Zeleni slovenski lokacijski okvir (GreenSLO4D) v okviru Načrta za okrevanje in odpornost kot ključnega dela digitalizacije procesov in podatkov okolja in prostora z namenom izpolnitve zavez iz Evropskega zelenega dogovora Evropske komisije in skupnega evropskega digitalnega prostora. Geodetska uprava RS izvaja koordinacijo projekta, ki se bo izvajal skupaj z Ministrstvom za naravne vire in prostor (MNVP) in Ministrstvom za okolje, podnebje in energijo (MOPE) in drugimi organi v sestavi teh dveh ministrstev. Glavni namen projekta je povezati prostorsko in okoljsko digitalno podatkovno infrastrukturo.

Geodetska uprava RS bo v okviru projekta do leta 2026 vzpostavila 4. dimenzijo državnega koordinatnega sistema (z uvedbo časovne dimenzije) kot osnovni gradnik digitalne lokacije, razvila sodoben državni topografski sistem, povezala sistem topografije in monitoringa prostora, digitalizirala podatke državnega topografskega podatkovnega modela (DTM) na območjih neažurnih podatkov, digitalizirala podatke laserskega skeniranja (Lidar) in zagotavljala podatke satelitskih snemanj Sentinel. Zajeti bodo manjkajoči gradbeno inženirski objekti in digitalizirani procesi v zvezi z njimi. Za potrebe izvedbe digitalizacije in vizualizacije na področju nepremičnin bo izvedena vektorizacija in vizualizacija etažnih načrtov ter uveden sistem za kakovost katastra nepremičnin. Izvedena bo prenova informacijskega sistema za analitiko in modeliranje v sistemu vrednotenja nepremičnin. S tem bo vzpostavljeno okolje za lokacijske in druge storitve tudi na področju vizualizacije, prostora, nepremičnin in vrednosti. Vzpostavljen bo sistem za prost pretok informacij drugih upravljavcev podatkov ter sistem za upravljanje kakovosti podatkov in storitev. Za potrebe povečanja in izboljšanja načina uporabe digitalnih podatkov in storitev bo v okviru izobraževalnega središča (center znanja) za uporabo geoprostorskih podatkov zasledovan cilj vseživljenjskega učenja zaposlenih, v drugem koraku pa cilj po večji prepoznavnosti oziroma zavedanju širše populacije o storitvah, ki jih nudijo nepremičninski in prostorski podatki. S tem se bodo bistveno izboljšale koristi digitalizacije za državljane in gospodarske subjekte.

Na Geodetski upravi RS je projekt razdeljen na 5 vsebinskih področij, in sicer: Infrastruktura za prostorske informacije, Državni koordinatni sistem, Državni topografski sistem, 3D kataster in Množično vrednotenje nepremičnin.

Geodetski inštitut Slovenije na tem projektu izvaja naslednje naloge:

| Zap. št. | Opis naloge | Program 2023 – naloge Geodetskega inštituta Slovenije |
| --- | --- | --- |
| **1.** | **3D Kataster** |  |
| **1.1.** | **Etažni načrti, BIM v katastru in kakovost podatkov**  |  |
|  | V katastru nepremičnin se z uporabo IS Kataster med drugimi podatki vodijo podatki o stavbah, ki se evidentirajo z izdelavo elaborata za vpis stavbe v IS Kataster. Elaborati vsebujejo tudi podatke o etažnih načrtih z geolokacijo posameznega dela stavbe. Za stavbe, ki so bile vpisane v kataster stavb pred 3. 4. 2018, so bili izdelani etažni načrti po posameznih etažah v analogni obliki. Ti podatki so v arhivu elaboratov shranjeni kot rastrski podatki – skenirani dokumenti v PDF/A formatu. Po tem datumu elaborati za vpis stavbe in spremembe podatkov o stavbah vsebujejo etažne načrte v vektorski obliki. Pravna podlaga za vodenje etažnih načrtov v digitalni obliki je bila v ZEN in je tudi v ZKN in podzakonskih predpisih, izdani na podlagi ZEN in ZKN. Podatki o nepremičninah so danes zajeti večinoma v 2D obliki koordinatnega zapisa, delno tudi v 2,5 D obliki, kot npr. podatki o stavbah. S pojavom gradbeniških metod in tehnik evidentiranja objektov BIM (Building Information Model), ki omogočajo načrtovanje in spremljanje gradnje ter vzdrževanje in arhiviranje gradbenega objekta v prostoru (3D) skozi čas (4D), stroške (5D) in upravljanje vzdržnega življenjskega cikla (6D/7D), se odpirajo tudi možnosti za ustrezno povezovanje BIM standardov s pravili evidentiranja stavb ter primerjave podatkov med različnimi sistemi (IS Kataster, eGraditev …). Kakovost podatkov je za uporabnike izrednega pomena, zato je potrebno v katastru nepremičnin oziroma IS Katastru nenehno analizirati podatke, spremljati trende sprememb podatkov ter izvajati ukrepe za izboljšavo kakovosti podatkov.V okviru projekta bo izvedena nadgradnja sistema IS Kataster za potrebe etažnih načrtov, BIM podatkov in kakovosti podatkov. V sklopu nadgradnje sistema bo vključena analiza proučitev standardov 3D v katastru nepremičnin, izdelana zasnova sistema povezav in prikazovanja podatkov BIM modelov, pripravljeni bodo primeri za izdelavo etažnih načrtov in BIM modelov. Izvedena bo dopolnitev in nadgradnja aplikativne rešitve, ki bo vključevala možnosti za uvoze večjega števila vektoriziranih etažnih načrtov, nadgradnja za potrebe povezave in primerjave evidentiranih stavb s podatki v BIM formatu (sistem eGraditev) ter nadgradnja sistema za potrebe spremljanja kakovosti podatkov (dodatne kontrole etažnih načrtov in 3D modelov stavb …). V ta sklop je vključena tudi implementacija nadgrajenega sistema.V projektu bo izvedena vektorizacija dela etažnih načrtov, ki so bili v preteklosti izdelani v analogni obliki in so shranjeni kot rastrski podatki – skenirani dokumenti v PDF/A formatu.V okviru projekta bo izvedena tudi študija možnosti izboljšanja kakovosti podatkov s povezavo s sistemom za monitoring prostora in zagotovljena bo podpora izvedbi planiranih nalog preko dodatnih zaposlitev strokovnih sodelavcev na projektu, predvsem za področje kontrole in spremljanja naloge vektorizacija etažnih načrtov in na področju analiz, zajema in modeliranja gradbeno inženirskih objektov.  | Sodelovanje pri izdelavi študije možnosti izboljšanja kakovosti podatkov v katastru nepremičnin s povezavo sistema za monitoring prostora. Izvede se analiza podatkov, spremljanje trendov spreminjanja podatkov in izvedba ukrepov za izboljšavo podatkov. Načrtuje se dvoletna pogodba za leti 2023 in 2024. |
| **1.2.** | **Gradbeno inženirski objekti** |  |
|  | Gradbeno inženirski objekti so objekti, naprave in omrežje gospodarske javne infrastrukture. Namen pravne ureditve ZKN je celovito urediti vpis nepremičnin, poleg parcel kot prostorsko odmerjenega dela zemeljske površine tudi vse njihove sestavine (stavbe, dele stavb, pa tudi gradbeno inženirske objekte, npr. omrežja in objekte gospodarske javne infrastrukture, ki izpolnjujejo definicijo nepremičnine). Del gradbeno inženirskih objektov je že zajet v različnih evidencah (za zemljišča, na katerih so objekti, naprave in omrežja infrastrukture za izvajanje gospodarskih javnih služb, se vodijo podatki o dejanski rabi zemljišč, za objekte, ki izpolnjujejo pogoje pomena izraza »stavba« ali »del stavbe«, pa se vodijo podatki o stavbi in delu stavbe). V okviru projekta bo za gradbeno inženirske objekte izvedena analiza stanja evidentiranosti in za gradbeno inženirske objekte, ki še niso evidentirani v uradnih evidencah, tudi analiza potreb uporabnikov po tovrstnih podatkih. Za pridobitev podatkov o manjkajočih objektih in morebitnih dodatnih podatkih za evidentirane objekte bo izdelana metodologija pridobitve podatkov, ki bo vključevala različne možne načine pridobitve podatkov (zajem novih podatkov, prevzemanje podatkov in povezovanje preko sistemom drugih resorjev). V procesu pridobivanja podatkov bo pomembno tudi sodelovanje upravljavcev matičnih evidenc podatkov o gradbeno inženirskih objektih. Za vključitev gradbeno inženirskih objektov v nepremičninske evidence bo potrebno določiti pravila glede vsebine podatkov in postopkov evidentiranja teh objektov, vodenja in vzdrževanja podatkov o njih. V ta namen bo izdelana analiza možnih pravil in postopkov, ki bo vključevala tudi predloge morebitnih dopolnitev ali sprememb predpisov, ki urejajo področje evidentiranja, ter priprava modelov procesov evidentiranja.V okviru projekta bo izdelana dopolnitev informacijske rešitve za vodenje podatkov o gospodarski javni infrastrukturi in integracija sistema z IS Katastrom. V projektu bodo v integriran informacijski sistem prevzeti oziroma povezani podatki iz sistemov drugih resorjev. Ob sodelovanju upravljavcev matičnih evidenc podatkov o gradbeno inženirskih objektih bodo zajeti še neevidentirani gradbeno inženirski objekti. | Sodelovanje pri pripravi ter izvedbi analize stanja in potreb uporabnikov po evidentiranju gradbeno inženirskih objektov, ki še niso evidentirani, ter analizi potreb po morebitnih dodatnih podatkih za evidentirane objekte.Sodelovanje pri metodologiji za pridobivanje podatkov.Za naloge, ki se bodo izvajale v letu 2023 in se nadaljevale v letu 2024, se načrtuje sklenitev dvoletnih pogodb.  |

V poglavju 3. FINANČNI PROGRAM ZA LETO 2023 se za točko B. Program dela za leto 2023 po proračunskih postavkah Geodetske uprave Republike Slovenije doda nova točka C. Naloge Geodetskega inštituta Slovenije na projektu Zeleni slovenski lokacijski okvir (GreenSLO4D) – finančni del, ki se glasi:

»

**C. Naloge Geodetskega inštituta Slovenije na projektu Zeleni slovenski lokacijski okvir (GreenSLO4D) – finančni del**

|  |  |  |  |  |  |
| --- | --- | --- | --- | --- | --- |
|   |   | Ukrep | Proračunska postavka | GIS javna služba v EUR | GIS javno pooblastilo v EUR |
| 1. | 3D Kataster | 2550-22-0013 | 221463 231707 | 80.000 | 140.000 |
|  |  |  |  |  | «. |